สังคมข่าวหุ้น
*ต่างชาติทิ้งหุ้นออกมาอย่างต่อเนื่อง แม้ว่าหลายสำนักจะปลอบใจว่าแรงขายใกล้จะหมดแล้ว แต่ในความเป็นจริงบอกได้เลยไม่จริง กองทุนก็ใจไม่ค่อยดี เพราะอมหุ้นไว้มาก รับของมาตั้งแต่ต้นปี แต่หาคนรับช่วงต่อไม่ได้ ทำให้เกิดอาการพะอืดพะอม กลืนไม่เข้าคายไม่ออก จะทิ้งก็กลัวขาดทุนยับ ผู้ถือหน่วยก็เจ๊งกันเป็นแถว
2 ก.ค. 2561

เกียรติก้อง ว่องไวยากร
*น้องแมงเม่าลุยไฟ
*ต่างชาติทิ้งหุ้นออกมาอย่างต่อเนื่อง แม้ว่าหลายสำนักจะปลอบใจว่าแรงขายใกล้จะหมดแล้ว แต่ในความเป็นจริงบอกได้เลยไม่จริง กองทุนก็ใจไม่ค่อยดี เพราะอมหุ้นไว้มาก รับของมาตั้งแต่ต้นปี แต่หาคนรับช่วงต่อไม่ได้ ทำให้เกิดอาการพะอืดพะอม กลืนไม่เข้าคายไม่ออก จะทิ้งก็กลัวขาดทุนยับ ผู้ถือหน่วยก็เจ๊งกันเป็นแถว จะหวังให้ต่างชาติมารับก็ยังไม่มีวี่แวว แถมเงินก็ไหลออกไปเรื่อย ๆ จากปัญหาสงครามการค้า ที่ประธานาธิบดีทรัมป์ป่วนไปทั่วโลก และยังมีดอกเบี้ยเฟดอีก จนโบรกฯ ทนไม่ไหว ปรับเป้าดัชนีรูดไปถึง 1,400-1,500 จุด หลังหลุด 1,600 จุด งานนี้สงสารก็แต่น้องแมงเม่าที่รับหุ้นไว้เต็มพอร์ต อาจต้องยอมตัดขาดทุนหากหุ้นดิ่งไปมากกว่านี้
*หุ้นเข้าคำนวณ SET50 มีผลวันนี้ 2 กรกฎาคม รอบนี้มี BGRIM, DELTA, GLOW, KTC, RATCH, TOA ส่วนหุ้นเข้า SET100 มี BGRIM, DELTA, GLOW, BLA, ERW, PRM, RATCH, RS, THANI, TOA, TTW เลือกช้อปกันตามสบาย โดยเฉพาะ KTC ของเฮียระเฑียร ศรีมงคล ประธานเจ้าหน้าที่บริหาร บัตรกรุงไทย ถือว่าโดดเด่น เพราะใกล้จะแตกพาร์เต็มที จาก 10 บาท เป็น 1 บาท รอเสนอที่ประชุมผู้ถือหุ้นวันที่ 6 ก.ค.นี้ ผลประกอบการไตรมาสสองก็สวย โตอีก 58% ราคาเหมาะสมแถว 360 บาท หลังแตกพาร์ก็จะเหลือ 36 บาท 
*กลุ่มธุรกิจเช่าซื้ออ่วมอรทัย กฎหมายคุมลีสซิ่งบังคับใช้แล้วตั้งแต่ 1 ก.ค. ผลกระทบที่เห็นชัด ๆ ตอนนี้คงเป็นรายได้ของดอกเบี้ยที่จะลดลง จากเดิมคิดที่ 17-18% แต่หลังจากนี้ถูกจำกัดไว้ไม่เกิน 15% ลีสซิ่งรายใหญ่อย่าง SAWAD ของธิดา แก้วบุตตา ก็คงหนีไม่พ้นผลกระทบ ราคารูดมาเรื่อยจากสูงสุด 69 ตอนนี้เหลือไม่ถึง 30 บาท ส่วนคู่แข่งรายสำคัญ อย่างเฮียชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล อุตส่าห์ลงทุนเปลี่ยนชื่อบริษัทใหม่ เพราะกลัวว่าใครจะเข้าใจผิดว่าทำธุรกิจลีสซิ่ง รายนี้สบาย ๆ ไม่ถูกกระทบแน่นอน ใครโดนมากโดนน้อยต้องมาเริ่มนับกันตั้งแต่ไตรมาสที่ 3 นี้ หลังจากเริ่มใช้กฎหมายใหม่
*หวยออนไลน์ มหากาพย์ที่ยาวนานยิ่งกว่าหนังซีรีส์เรื่องใด ๆ แม้ว่าศาลปกครองจะตัดสินให้ LOXLEY เป็นฝ่ายชนะคดีนี้ แต่ พิเศษ ดิศวัฒน์ กรรมการผู้จัดการ และประธานเจ้าหน้าที่บริหาร บริษัท ล็อกซเล่ย์ จีเท็ค เทคโนโลยี จำกัด ก็ยังจะขอยื่นอุทธรณ์ต่อศาลปกครองสูงสุดต่อ เพราะที่ผ่านมาเสียทั้งเงินและเสียทั้งเวลาไปมาก ที่เรียกไป 6 พันล้านไม่เกินจริง แต่ล่าสุดได้มาพันกว่าล้าน ดังนั้น ไม่ว่าจะเป็นเรื่องหวยออนไลน์ หรือศึกระหว่างล็อกซเล่ย์กับสำนักงานสลากฯ คงจะรออีกไม่เกิน 1 ปี หรืออย่างเร็วที่สุด 3 เดือนรู้ผลแน่นอน
*TTCL ร่วงหนัก สงสัยจะมีปัญหาทางเทคนิคอีกแล้ว หลังจากได้งานใหญ่ที่เวียดนามมาหมาด ๆ พันธมิตรใหม่ก็ยังไม่โผล่ นักลงทุนยังกังวลว่ากองทุนจะทิ้งหุ้นไปหรือเปล่า รวมทั้งต่างชาติ จากผลประกอบการที่ขาดทุน เพราะเมื่อก่อนหุ้นตัวนี้ถือว่าเป็นหุ้นพิมพ์นิยมเลยเชียว แบบนี้คงต้องให้ กอบชัย ธนสุกาญจน์ รองประธานเจ้าหน้าที่บริหาร ผู้บริหารสายงานการเงินและบัญชี บริษัท ทีทีซีแอล ออกมาชี้แจงแล้วล่ะ
*ทยอยเก็บกองทุนโครงสร้างพื้นฐานปันผลดี JASIF ของเฮียพิชญ์ โพธารามิก ก็เป็นอีกตัวหนึ่งที่จ่ายหนัก ยีลด์ประมาณ 8-9% ถือว่าน่ารักน่าลุ้นอย่างยิ่ง ในภาวะที่ตลาดหุ้นบ้านเราอยู่ในช่วงขาลงแบบนี้ ลองไปสะสมหุ้นกินปันผลดูบ้างก็ไม่เลว นอกจากนี้ยังมี DIF ของตระกูลเจียรวนนท์ ประมาณ 4%, BTSGIF ของเสี่ยคีรี กาญจนพาสน์ ที่จ่ายปันผลหนัก 6% มากกว่าดอกเบี้ยแบงก์หลายเท่าตัว
*เอกนิติ นิติทัณฑ์ประภาศ มาแล้ว ล่าสุดแบงก์ชาติไฟเขียวให้ดำรงตำแหน่ง ประธานกรรมการ ธนาคารกรุงไทย มีผลตั้งแต่วันที่ 28 มิถุนายน 2561 เป็นต้นไป และจะเข้าประชุมบอร์ดนั่งหัวโต๊ะมอบนโยบายในวันที่ 11 ก.ค.นี้